Anne Baastrup (SF), 1997-11-05:
Det er sjældent, jeg giver hr. Frank Dahlgaard ret, men det vil jeg altså tillade mig at gøre nu fra talerstolen, og det kommer også til at stå i de grønne bøger: Hr. Frank Dahlgaard har ret i, at tosprogede børn skal kunne dansk.
Spørgsmålet er bare, hvordan de skal lære dansk på et tilstrækkelig abstrakt niveau, og vi har rent faktisk en religionskrig her i Folketinget, hvor det er en årligt tilbagevendende begivenhed, at vi diskuterer spørgsmålet om, hvorvidt tosprogede børn må få modersmålsundervisning eller ej.
Sidste år forsøgte vi i Uddannelsesudvalget at øve os lidt på at komme ud over religionskrigen, men jeg kan forstå, at Fremskridtspartiet ikke agter at tage udgangspunkt i dette virkelig alvorlige forsøg.
Jeg kan forstå, at Fremskridtspartiet heller ikke agter at tage hensyn til forskellige undersøgelser, der måtte komme senere, men fastholder, at der skal være et forbud mod offentlige midler til modersmålsundervisning.
Sådan er det, og jeg vil derfor gentage nogle af de elementer, jeg tidligere har nævnt, når vi har diskuteret spørgsmål om modersmålsundervisning. Efter min bedste overbevisning og på baggrund af de undersøgelser, jeg selv har haft lejlighed til at læse, er det faktisk min opfattelse, at forudsætningen for, at man kan få et abstrakt dansk sprog, er, at man behersker abstrakte elementer på sit modersmål, og i den forbindelse forstår jeg i og for sig slet ikke Fremskridtspartiets grundlæggende udlændingepolitik.
Jeg ved godt, at Fremskridtspartiet ønsker at sende alle sorthårede hjem og gerne i faldskærme; men hvis disse mennesker skal kunne fungere i deres hjemland, mener
jeg, det må være en forudsætning, at de rent faktisk kan deres eget sprog.
Men det kan jo være, Fremskridtspartiet har én politik, når det drejer sig om hr. Jan Køpke Christensen, og en anden politik ovre i Retsudvalget hos hr. Tom Behnke.
Jeg ser frem til, at undervisningsministeren nu langt om længe føler sig frigjort fra det forlig med Venstre og De Konservative, som undervisningsministeren desværre har været bundet af - men som Venstre og De Konservative gang på gang har forsøgt at springe fra - så vi nu får nogle retningslinjer.
Der er ingen tvivl om, at man rundt omkring i skolerne har utrolig stor brug for at få fornyet det læseplansystem, som modersmålsundervisningen går efter.
Og der er ingen tvivl
om, at vi på den baggrund kan få et kvalitativt spring i modersmålsundervisningen.
Jeg vil fortælle en lille historie.
For et stykke tid siden var hr. Frank Dahlgaard og undertegnede af sted for at prøve at hitte ud af, hvad det var, de lavede ude på Enghøjskolen, for vi kunne jo se, at Enghøjskolens elever rent faktisk fik ret gode karakterer, og de havde stort set alle sammen en mulighed for at komme videre i et uddannelsesforløb.
Og noget af det, der slog mig, det var den måde, som man anvendte modersmålslæreren der, og jeg ved også fra andre steder, at man er begyndt at anvende modersmålslæreren ikke så meget til at lære børnene det grammatiske sprog, og hvad ved jeg, men til at lære børnene at forstå den danske kultur og sammenstødene mellem de forskellige kulturer.
Og det tror jeg er en utrolig vigtig udvikling, hvis vi i højere grad satser på at anvende modersmålslæreren offensivt.
Jeg tror ikke, det kommer som en overraskelse for hr. Jan Køpke Christensen, at SF ikke kan ikke støtte forslaget.